Беслъэн и щапхъэфIыр
Ди газетым зэрытетащи, Бразилием и къалащхьэ Рио-де-Жанейрэ щекIуэкIа XXXI Гъэмахуэ Олимп джэгухэм япэ махуэм дыщэ медаль къыщызыхьа адыгэ щIалэ Мудрэн Беслъэн Ставрополь краймрэ ди республикэмрэ я щIыналъэхэр щызэпыхьэ Тамбукъан хыжьейм деж шыщхьэуIум и 19-м къыщрагъэблэгъэжащ.
Мудрэн Беслъэн кърагъэблэгъэж.
Мудрэным пщэдджыжьым жьыуэ пежьа автомашинэхэр гъунапкъэм къызэрысыжу къэувыIэхэри, иса псори ди щIыгум лъэсу къихьэжащ. Абыхэм япэплъэу, а щIыпIэм деж щиувыкIа «хэгъэрейхэм», текIуэныгъэ къахуэзыхьа я лъахэгъур зэрагъэлъапIэр кърагъэлъагъуэу, кIапсэ щIыкIэу гъуэгум и лъэныкъуитIымкIи кIыхьу зыщраукъуэдиикIат. Абыхэм къызэрагъэпэща «къуэ зэхуакум» Мудрэн Беслъэнрэ и гъусахэмрэ дагъэкIащ, фIэхъус гуапэрэ гуфIэгъуэ хъуэхъухэмкIэ щIагъэнауэ. Къеблэгъэжахэмрэ абыхэм япежьахэм- рэ зэрызэIущIэжым кIэлъыплъу мыдэкIэ щызэхэта цIыхухэми, спортсмен цIэ- рыIуэр гъунэгъу къазэрыхуэхъуу, гуфIэгъуэшхуэм зэрызэщIиIэтар нэрылъагъуу, Iэгуауэ ин хуаIэтащ.
Спортсмен цIэрыIуэм хъуэхъу дахэкIэ зыхуагъэзащ КъБР-м и вице-премьер Битокъу Владимир, Дзэлыкъуэ щIына- лъэ администрацэм и Iэтащхьэ Джатэ Руслан, республикэм и Правительствэм-рэ Парламентымрэ хэтхэм, районым щызэхэт IуэхущIапIэхэмрэ предприятэхэмрэ щылажьэхэм, жылагъуэ организацэхэм я унафэщIхэм, Сэрмакъ дэс Мудрэн- хэ я лIыкIуэхэм (а жылэр лъэпкъым и къежьапIэу къэзылъытэхэри щыIэщ), нэгъуэщIхэми. Апхуэдэу, зэIущIэм къекIуэлIащ Дзэлыкъуэ щIыналъэм хиубыдэ къуажэхэм щыпсэу нэхъыжьыфIхэри, абыхэм дэт курыт еджапIэ-хэм щIэс цIыкIухэри, спорт школхэм зыщызыгъасэ ныбжьыщIэхэри, абыхэм я тренерхэри.
Гъунапкъэм щызэхуэсыжахэм зэраIутIыжыгъуэр блэжхэми къращIэу утыкум джэгушхуэ щаублащ, Дзэлыкъуэкъуажэ дэт ЩэнхабзэмкIэ унэм и «Ислъэмей» ансамблым зыщызыгъасэ щауэхэмрэ пщащэхэмрэ, лъэпкъ фащэ дахэхэр къащылыдыкIыу, утыкум зыкъыщагъэлъэгъуащ.
Рио-де-Жанейрэ чемпион щыхъуа щIалэм Дзэлыкъуэ районым къыбгъэдэкIыу шы уанэ зэтелърэ Iэпслъэпс зэкIужкIэ гъэщIэрэщIа адыгэшыр тыгъэ хуащIащ.
ИужькIэ Мудрэнымрэ абы и гъэсакIуэ, 2004 гъэм Афинхэм щекIуэкIа Олимп джэгухэм жэз медаль къыщызыхьа Тау Хьэсэнбийрэ, Срыкъуэ Аслъэнбий зи пашэ «Бгырысхэр» мотоклубым хэтхэр зыщIыгъу авточырэмкIэ, Налшык къагъэзэжащ икIи Къэ- бэрдей-Балъкъэрым и Iэтащхьэ КIуэ-кIуэ Юрий хуэзащ. Республикэм и УнафэщIым къыхигъэщащ Мудрэн Беслъэн и текIуэныгъэм Урысейм и командэ къыхэхам дежкIэ мыхьэнэшхуэ зэриIар.
— ЕхъулIэныгъэ иIэу къэзыгъэзэжа Мудрэн Беслъэнрэ абы и гъэсакIуэ пажэ Тау Хьэсэнбийрэ Къэбэр-дей-Балъкъэрым щыпсэу цIыху псоми къабгъэдэкIыу сынывохъуэхъу! — жиIащ КIуэкIуэ Юрий, езыр щылажьэ пэшым щIишэу, утыкум ириша щIалэхэм защыхуигъазэм. — Сэ къызэрыслъытэмкIэ, Урысей Федерацэм и командэ къыхэхам хагъэхьа спортсмен псоми я дежкIэ Беслъэн япэ махуэм къыщихьа ехъулIэныгъэр щапхъэфIу щытащ, нэгъуэщI текIуэныгъэхэри къазэрыпэплъэм хуэунэтIауэ яIа фIэщхъуныгъэми хэпщIыкIыу хигъэхъуащ. Дауи, Рио-де-Жанейрэ щекIуэкIа Олимпиадэм ягъэкIуа ди спортсмен псоми бэнэныгъэ гуащIэ къазэрыпэплъэр ящIэрт. Къэплъытэ хъунущ абыхэм псоми лIыгъэ зэрахьауэ, щыуагъэ мащIэрэ зэщымыщхъуныгъэкIэ щагъэкъуэншэнкIэ хъуну зэпеуэ гуащIэхэм ягурэ я щхьэрэ зэтелъу зэрыхэ-там папщIэ. Мудрэн Беслъэн а зэхьэзэхуэхэм къызэрыщыхэжаныкIам иригушхуэр ар къыщалъхуа икIи къыщыхъуа Бахъсэн щIыналъэм, зэрыщыту къапщтэмэ, адыгэ лъэпкъым и закъуэкъым, атIэ республикэри, Кавказ Ищхъэрэри, Олимпиадэм ар зыгъэкIуа ди къэралышхуэ Урысей Федерацэри иропагэ. ПщIэжрэ, Беслъэн, мы илъэсым и пэщIэдзэм Сочэ щекIуэкIа зыгъэсэныгъэхэм УФ-м и Президент Путин Владимиррэ уэрэ фыщызэрихьэлIам зыкъызэрыпхуигъэзауэ щыта псалъэхэр: «КъызэрыщIэкIымкIэ, адыгэхэр (хъыжьэщ японхэм нэхърэ нэхъ бланэщ» жиIэу. Дауи, Беслъэн, уи ехъулIэныгъэхэм я фIыщIэ хэлъщ узыпIа уи адэ-анэми, гъэсакIуэ-егъэджакIуэу уиIахэми. Ауэ, а псом къадэкIуэу, уэ нэхъ къыпхуэщхьэпауэ къэслъытэр, дзюдом и Iэмал нэхъыфIхэм уахуэзыущия, тренер нэхъыжьу сытым щыгъуи къыбдекIуэ- кIа, 2004 гъэм Олимп джэгухэм жэз медаль къыщызыхьа Тау Хьэсэнбий узыхуигъэсарагъэнущ.
Иужьрей псалъэхэр здыжиIэм, КъБР-м и Iэтащхьэм утыку къриша щIалитIым адыгэ пыIэ зырыз ящхьэритIэгъащ, Налшык къалэкум пэшиплI хъу фэтэрым и сертификатымрэ Мерседес GL автомашинэм и IункIыбзэIухымрэ чемпионым зэрыритыр, Тау Хьэсэнбий «Тойота Камри» автомашинэ тыгъэ зэрыхуищIыр къыхигъэщащ.
А махуэм и къыкIэлъыкIуэ Iуэхугъуэу щытар Мудрэныр къыщыхъуа Бахъсэн къалэм зэрырагъэблэгъэжарщ. Беслъэнрэ абы и гъэсакIуэ Тау Хьэсэнбийрэ зрагъэтIысхьа кабриолет гъуэжьыр къызыхэлыдыкI авточырэр Бахъсэн къалэ щыдэлъадэм адыгэшхэм тес шууейхэр я пащхьэ къихутащ…
Районым исхэр къахыхьэж я лъахэгъу цIэрыIуэм зэрыщыгуфIыкIам и зы щапхъэу щытащ гъуэгум и кIыхьагъкIэ, ЩэнхабзэмкIэ унэм нэсыху, лъэныкъуитIымкIи щиувыкIа цIыхухэм нэшхуэгушхуагъэ ину къагъэлъэгъуари, фIэхъус гуапэ мыухыжхэмкIэ зыкъызэры-хуагъэзари. Бахъсэн къалэ и утыку нэхъыщхьэм щекIуэкIа гуфIэгъуэ зэIущIэм щызэхуэсахэт къалэдэсхэри, гъунэгъу къуажэхэм къикIахэри, чемпионым и адэ-анэри, и Iыхьлыхэри. А щIыпIэм щызэхаша пэкIум и кIэухым республикэм фIыуэ къыщацIыху артистхэм концерт щатащ.
КЪУМАХУЭ Аслъэн.
Сурэтхэр Холлаевэ Марзият трихащ.
